Bildet: Kåre Ingebrigtsen ønsker Fredrik lykke til i ny klubb etter kampen mot Ajax på torsdag. (Foto: Øystein Hermstad)

Rosenborg har solgt Fredrik Midtsjø til AZ Alkmaar. Lørdag skrev midtbanespilleren på en 5-årskontrakt med den nederlandske klubben.

Allerede fredag morgen reiste Midtsjø til Amsterdam for å gjennomgå den medisinske testen. Vi tok en prat med han rett etter kampen mot Ajax på torsdag.

- Det var en helt vanvittig kamp å være med på. Det ble en fin avslutning for meg, sier han.

- Hvordan er det å forlate Rosenborg etter en slik kamp?

- Det er litt rart, selvfølgelig. Men dette var en mulighet jeg ikke kunne si nei til.

Annonse:

Midtsjø blir nå lagkamerat med en av sine beste venner i Jonas Svensson. Kompisene flyttet nesten samtidig til Trondheim fra Nord-Trøndelag som 15-åringer for å spille på juniorlaget til Rosenborg - og bo sammen på hybel et steinkast fra Lerkendal.

- Det kommer til å bli artig. Men det er ganske merkelig at vi havner i samme klubb igjen. Men det er positivt for meg at Jonas allerede er der, sier han.

- Så kommer jeg til å ta vare på alle de gode minnene jeg har fått på Lerkendal, og så er det ikke sikkert det er siste gang jeg spiller for Rosenborg heller.

Midtsjø debuterte for Rosenborg 13. mai 2010. Han spilte 148 kamper og scoret 21 mål.